**วิเคราะห์หนังสือนารีเรืองนามผ่านแนวคิดสตรีนิยมและเพศภาวะที่เผยแพร่ในสมัยรัชกาลที่ 6**

บทความฉบับนี้ มุ่งศึกษาเกี่ยวกับการวิเคราะห์สตรีที่ถูกยกย่องในหนังสือนารีเรืองนาม สมัยรัชกาลที่ 6 ผ่านแนวคิดสตรีนิยมและเพศภาวะ โดยศึกษาถึงมุมมองของผู้เขียนหนังสือนารีเรืองนาม เกี่ยวกับบทบาทของสตรีไทยในสมัยนั้นและการเปลี่ยนแปลงของสังคมไทยที่มีต่อสตรีไทยตั้งแต่อดีตจนถึงปัจจุบันเป็นอย่างไร ผ่านการใช้แนวคิดสตรีนิยมและแนวคิดเพศภาวะ การดำเนินการครั้งนี้ ใช้การศึกษาเชิงคุณภาพ (Qualitative Research) เป็นแนวทางศึกษา โดยผู้ศึกษาได้ทำการศึกษาค้นคว้าโดยใช้วิธีการวิจัยเอกสารแบบทุติยภูมิ ค้นคว้าจากเอกสาร และงานที่เกี่ยวข้อง จากนั้นนำข้อมูลจากการศึกษาทั้งหมดมาวิเคราะห์เพื่อหาข้อสรุป หนังสือนารีเรืองนาม ฉบับตีพิมพ์เป็นอนุสรณ์ในงานพระราชทานเพลิงศพ คุณหญิงอ่องวิทยาปรีชามาตย์ ปี พ.ศ. 2462 โดยบทประพันธ์ในหนังสือนารีเรืองนามเป็นบทประพันธ์จากกวีที่มีชื่อเสียงในขณะนั้นทั้งหมดเป็นบุรุษจากกลุ่มชนชั้นสูง บางคนเป็นข้าราชการระดับสูง โดยสตรีที่ได้รับการยกย่องในหนังสือนารีเรืองนามมีทั้งหมด 14 ท่าน สามารถแบ่งออกได้เป็น 3 กลุ่ม คือ กลุ่มสตรีไทย ได้แก่ ท้าวเทพกษัตรี และ ท่านโม้ (กวียกย่องสตรี 5 ท่านในบทของท่านโม้ คือ พระสุริโยทัย, ท้าวเทพกษัตรี,ท้าวศรีสุนทร, ท้าวสุรนารี และนางอมรา) กลุ่มสตรีตะวันตก ได้แก่ แคทเธอรีน ดักลาส, พระราชินีวิคตอเรีย, คาเวลล์, เพพิต์, ออลิอังส์, เจ้าหญิงมเดอะ ลัมบัลล์ และ ฟลอเรนซ์ ไนทิงเกล กลุ่มสตรีในวรรณคดี ได้แก่ นางนพมาศ, นางอมรา, นางวิสาขา, นางมัทรี และ พระแม่จันทน์เทวี

ผลการศึกษาพบว่า มุมมองของกวีมีต่อสตรีไทยในสมัยรัชกาลที่ 6 นั้น เป็นชุดค่านิยมที่เกิดจาก มโนทัศน์ของบุรุษเพศ ในการวางกรอบบทบาทของสตรี ให้มีลักษณะ เป็นภรรยาที่ดี มารดาที่ดีและบุตรีที่ดี ซึ่งเกิดขึ้นตั้งแต่สมัยสุโขทัยตลอดจนถึงสมัยรัตนโกสินทร์ รัชกาลที่ 6 ที่ “สตรีไทยที่ได้รับการยกย่อง” จากหนังสือนารีเรืองนาม ถูกนำเสนอตามกรอบของจารีตประเพณีที่มีศาสนาพุทธเป็นส่วนสำคัญในการวางรากฐานหลักการปฏิบัติในชีวิตของชาวไทย สตรีไทยจึงถูกกดทับให้อยู่ในกรอบของระบบโครงสร้างทางสังคมที่บุรุษเพศเป็นคนกำหนด หรือนำเสนอให้สตรีนั้นเอาไปเป็นเยี่ยงอย่าง โดยการสอดแทรกวาทกรรมผ่านชนชั้นนำให้สตรีไทยนั้นรัก ชาติ ศาสนาและพระมหากษัตริย์ เกิดเป็นค่านิยมที่ถูกจัดสรรขึ้นตามแบบที่บุรุษเพศคาดหวัง โดยการนำสถานะทางเพศเข้ามาแบ่งแยก ความเป็นเพศชาย-เพศหญิงในบริบทสังคมไทย

ประโยชน์ที่ได้รับจากการวิเคราะห์หนังสือนารีเรืองนาม ผ่านแนวคิดสตรีนิยมและเพศภาวะนั้น เห็นว่าในบริบทของสังคมไทยเกี่ยวกับเรื่องนี้มีการเปลี่ยนแปลงที่ดี เป็นลักษณะแบบค่อยเป็นค่อยไป เมื่อเทียบกับการแสดงออกในอดีต สะท้อนให้เห็นว่าสตรีนั้นสามารถแสดงออกได้มากกว่าเดิม ในการมีอิสระในการตัดสินใจด้วยตนเอง ดังนั้นข้อเสนอแนะ คือ ควรศึกษาเพิ่มเติมระบบปิตาธิปไตย โดยสามารถนำมาศึกษาอุดมคติของบุรุษเพศในสังคม และศึกษาสตรีเพศในลักษณะการเป็นเพศรองที่ไม่ได้รู้สึกว่าเป็นเรื่องในการเต็มใจที่จะจำยอมหรือไม่

คำสำคัญ: ลักษณะสตรีที่ถูกยกย่อง, บุรุษเพศ, ศาสนาพุทธ